DÔVODOVÁ SPRÁVA

B. Osobitná časť


K § 1 
Upravujú sa podrobnosti o spôsobe prijímania do jazykovej školy. Upravuje sa forma rozhodnutia o prijatí alebo o neprijatí uchádzača a jeho náležitosti, najmä uvedenie začiatku štúdia, miesta uskutočňovania kurzu a dôvodov neprijatia, ak uchádzač nebol prijatý. Precizuje sa postup jazykovej školy pri oznamovaní rozhodnutia uchádzačovi. Úprava je potrebná z dôvodu nejednotnej praxe jazykových škôl pri vydávaní rozhodnutí o neprijatí, najmä ak ide o uvádzanie dôvodov neprijatia, keďže na rozhodovanie jazykovej školy sa nevzťahuje (a ani nevzťahoval) Správny poriadok..

K § 2 
Upravujú sa podrobnosti o organizácii výchovy a vzdelávania v jazykovej škole. Zavádza sa možnosť zriaďovania odborov pre skupiny jazykov a úprava najvyššieho počtu poslucháčov v kurze. Zároveň sa upravujú okolnosti ďalšieho pokračovania poslucháča v štúdiu a možnosti úpravy organizácie kurzov v prípade nízkeho počtu poslucháčov, vrátane ich zrušenia, zlúčenia alebo úpravy výšky školného. Cieľom je možnosť flexibilnejšie reagovať na meniaci sa počet poslucháčov a zabezpečiť efektívne využívanie kapacít jazykových škôl.

K § 3 
Upravuje sa písomná časť a ústna časť jazykovej skúšky, spôsob overovania jednotlivých jazykových schopností, ako aj podmienky jej vykonania (vrátane zákazu používania slovníku), zverejňovania termínov skúšok a podávania prihlášok. Zároveň sa upravuje dĺžka trvania jednotlivých častí jazykovej skúšky a lehota na podanie prihlášky na jazykovú skúšku. Cieľom je spresnenie vymedzenia podmienok vo vzťahu k vykonávaniu jazykovej skúšky.

K § 4
Upravujú sa základné podmienky vykonávania štátnej jazykovej skúšky, najmä jej termíny a organizácia. Ustanovujú sa konkrétne lehoty na podanie prihlášky na jednotlivé skúšobné termíny a lehota na oznámenie termínu skúšky uchádzačovi. Zároveň sa upravujú podrobnosti o vykonaní skúšky pre uchádzačov so zdravotným znevýhodnením. Cieľom je zabezpečiť systémové nastavenie jednotných lehôt na podanie prihlášok tak, aby všetci uchádzači o vykonanie jazykovej skúšky mali rovnaké podmienky.

K § 5

Upravujú sa podrobnosti o štátnych jazykových skúškach a ich zaradení podľa jazykovej úrovne Spoločného európskeho referenčného rámca pre jazyky. Vymedzujú sa základná, odborná, všeobecná a špecializovaná štátna jazyková skúška vrátane podmienok na ich vykonanie  vrátane určenia vekovej hranice na jej vykonanie. Upravuje sa aj postup pri vykonávaní jednotlivých druhov jazykovej skúšky a vzájomné nadväznosti medzi nimi, tak aby boli jednoznačne vymedzené jednotlivé druhy jazykových skúšok. 


K § 6
Upravuje sa obsah jazykového vzdelávania v jazykových školách. Dôraz sa kladie na rozvoj komunikačných jazykových činností, osvojovanie si jazykových prostriedkov a schopnosť porozumieť a vyjadrovať sa v cieľovom jazyku. Zároveň sa zdôrazňuje rozvoj kultúrnych, spoločenských a interkultúrnych kompetencií a pozitívneho vzťahu k učeniu sa jazyka. Cieľom je zosúladenie obsahu jazykového vzdelávania s aktuálnymi požiadavkami na získanie komunikačných schopností a  porozumenie kultúrnej rozmanitosti. 

K § 7
Upravuje sa obsah jednotlivých druhov štátnych jazykových skúšok.
Vymedzuje sa rozsah vedomostí, jazykových zručností a tematického zamerania pre jednotlivé úrovne skúšok v súlade s referenčným rámcom, vrátane obsahového zamerania na bežné životné situácie, odborné témy a špecifické jazykové činnosti (napr. preklad alebo tlmočenie). Obsah jednotlivých skúšok sa diferencuje podľa jazykovej úrovne a typu jazykovej skúšky. Cieľom je prehľadná diferenciácia jednotlivých druhov štátnej jazykovej skúšky.

K § 8 
Upravujú sa podrobnosti o postavení, pôsobnosti a činnosti komisie pre štátne jazykové skúšky a skúšobných komisií. Upravuje sa pôsobnosť skúšobnej komisie pri riadení priebehu skúšok, zabezpečovaní ich odbornej úrovne, vedení dokumentácie a hodnotení jednotlivých častí skúšky. Cieľom je vymedziť jej úlohy pri zabezpečovaní priebehu a hodnotenia jazykových skúšok a štátnych jazykových skúšok.

K § 9
Upravuje sa spôsob hodnotenia študijných výsledkov poslucháčov jazykových škôl. Zachováva sa doterajšia klasifikačná stupnica a zároveň sa umožňuje používanie bodového hodnotenia alebo percentuálneho hodnotenia s jeho následným prevedením na klasifikačné stupne. Po novom sa upravujú kvantifikovateľné hodnoty na určenie hraníc pre prevod na jednotlivé klasifikačné stupne. Úprava je potrebná z dôvodu rozdielnej praxe pri prevode bodového hodnotenia alebo percentuálneho hodnotenia na klasifikačné stupne.

K § 10
Upravuje sa priebeh a spôsob hodnotenia štátnych jazykových skúšok. Ustanovuje sa hodnotenie jednotlivých častí jazykovej skúšky, spôsob určenia celkového výsledku a podmienky postupu medzi jednotlivými časťami jazykovej skúšky. Zároveň sa upravujú podmienky opakovania skúšky alebo jej časti, upravuje sa obmedzenie vo vzťahu k postupu do ústnej časti jazykovej skúšky, ak účastník nevyhovie v písomnej časti jazykovej skúšky, a zároveň sa upravuje možnosť opakovania len ústnej časti skúšky, ak v písomnej časti jazykovej skúšky účastník vyhovel. Cieľom je zjednotenie postupu pri opakovaní skúšok a podrobnosti k postupu pri absolvovaní jednotlivých častí jazykovej skúšky. 

K § 11 
Upravujú sa podrobnosti o získavaní oprávnenia vykonávať štátne jazykové skúšky. Oprávnenie sa viaže na konkrétny typ štátnej jazykovej skúšky a konkrétny cieľový jazyk. Upravujú sa kritériá pre jazykové školy, najmä v oblasti zabezpečenia pedagogických zamestnancov, ich odbornej praxe a materiálno-organizačného zabezpečenia. Zároveň sa upravuje postup pri vydávaní a zániku oprávnenia. Cieľom je sprecizovať a samostatne upraviť podrobnosti vo vzťahu k vydávaniu oprávnenia na vykonávanie jednotlivých druhov štátnych jazykových skúšok.

K § 12 
Upravujú sa prechodné ustanovenia, ktorými sa zabezpečuje zachovanie platnosti oprávnení na vykonávanie štátnych jazykových skúšok vydaných podľa doterajších predpisov Cieľom je právna istota subjektov, ktorým bolo oprávnenie udelené podľa doterajších predpisov.

K § 13
Vzhľadom na rozsah zmien sa navrhuje vydanie, a teda sa zrušuje doterajšia vyhláška Ministerstva školstva Slovenskej republiky č. 321/2008 Z. z. o jazykovej škole.

K § 14
Upravuje sa účinnosť vyhlášky v nadväznosti na trvanie legislatívneho procesu.
